b'\n_START_ARTICLE_\nPoliti\xc4\x8dna stranka\n_START_PARAGRAPH_\nPoliti\xc4\x8dna stranka je organizacija, ki si prizadeva priti na oblast ali vsaj dobiti \xc4\x8dim ve\xc4\x8dji vpliv na izvajanje dr\xc5\xbeavne oblasti. Ve\xc4\x8dino kandidatov/kandidatk za opravljanje dr\xc5\xbeavnih funkcij predlagajo politi\xc4\x8dne stranke. V parlamentarnih demokracijah so to kandidati za \xc4\x8dlanstvo v parlamentu. Stranka, ki je na volitvah najuspe\xc5\xa1nej\xc5\xa1a, dobi najve\xc4\x8d poslanskih sede\xc5\xbeev in s tem tudi najve\xc4\x8d oblasti v dr\xc5\xbeavi (najve\xc4\x8dji vpliv na sprejemanje zakonov) in s tem tudi posledi\xc4\x8dno vplivajo na \xc5\xbeivljenje ljudi v dr\xc5\xbeavi, v kateri vladajo. Zmagovite stranke pa vplivajo predvsem pri sestavi vlade. Ostale stranke, ki niso bile sprejete v vladno koalicijo, sestavljajo (parlamentarno) opozicijo, ki lahko do dolo\xc4\x8dene mere sodelujejo z vladajo\xc4\x8do stranko oz. strankami, lahko pa ji ostro nasprotujejo: nenaklonjena je vsemu, kar po\xc4\x8dne vlada._NEWLINE_Glede na vse to stranke delujejo kot posrednik med ljudstvom in dr\xc5\xbeavno oblastjo. Dobro poznane so predvolilne kampanje, kjer si \xc5\xbeelijo politi\xc4\x8dne stranke na svojo stran pridobiti \xc4\x8dim ve\xc4\x8d ljudi. V predvolilnih kampanjah predstavljajo svoje programe v medijih. Mediji imajo zelo pomembno vlogo v predvolilni kampanji, saj se v njih soo\xc4\x8dajo kandidati iz razli\xc4\x8dnih strank. Stranke pa imajo zelo razli\xc4\x8dne volivce (kmetje, bogata\xc5\xa1i, izobra\xc5\xbeeni, verniki,\xe2\x80\xa6), kljub temu pa posku\xc5\xa1a vsaka stranka pridobiti na svojo stran \xc4\x8dim ve\xc4\x8d ljudi iz razli\xc4\x8dnih slojev. Stranke naj bi predstavljale razli\xc4\x8dne interese dr\xc5\xbeavljanov in dr\xc5\xbeavljank, posameznikov, skupin. Svobodno delovanje razli\xc4\x8dnih politi\xc4\x8dnih strank je pomembna zna\xc4\x8dilnost politike moderne demokracije.\n_START_SECTION_\nUstanovitev in ureditev\n_START_PARAGRAPH_\nPoliti\xc4\x8dne stranke imajo svoje statute, dolo\xc4\x8dajo svoje organe in procese odlo\xc4\x8danja in imenovanja kandidatov. Dolo\xc4\x8dajo tudi svoj program udejstvovanja in predvolilni program. \xc4\x8ce programi ali sama stranka ne ustreza ustavni ureditvi, ali sama stranka ni politi\xc4\x8dno dovolj aktivna, se stranka lahko izpi\xc5\xa1e iz registra politi\xc4\x8dnih strank. Stranke se ustanovijo ob zdru\xc5\xbeenju ve\xc4\x8dje skupine dr\xc5\xbeavljanov, ki \xc5\xbeelijo politi\xc4\x8dnega udejstvovanja. Politi\xc4\x8dni aktivizem skozi politi\xc4\x8dne stranke je najbolj\xc5\xa1i znak dejavne uspe\xc5\xa1ne demokrati\xc4\x8dne ureditve. Politi\xc4\x8dne stranke z dalj\xc5\xa1o tradicijo krepijo svojo mo\xc4\x8d s tradicijo, pridobivanjem kadrov med novinarji, uradniki, gospodarstveniki in dru\xc5\xa1tvi. _NEWLINE_Politi\xc4\x8dne stranke na ravni Evropske unije nima povsem enake logike, saj gre za povezovanje predvsem ideologij. Politi\xc4\x8dno udejstvovanje v Evropskem parlamentu je tako znatno druga\xc4\x8dno in se usmeri predvsem na gospodarska vpra\xc5\xa1anja. Parlament dr\xc5\xbeave je znatno bolj zaznamovan z aferami, vladnimi krizami, nezaupnicami in koalicijskimi pogodbami.\n_START_SECTION_\nVrednote in politi\xc4\x8dne stranke\n_START_PARAGRAPH_\nPolitika priznava tudi, da afere, vladne krize in nezaupnice omogo\xc4\x8dajo personaliziranje politike, saj mediji v tak\xc5\xa1nih dogodkih ne morejo poro\xc4\x8dati le o idejah, temve\xc4\x8d o ljudeh in njihovi tak\xc5\xa1ni ali druga\xc4\x8dni integriteti. Ideolo\xc5\xa1ke predpostavke se opirajo tedaj predvsem na posameznikovo zgodbo in \xc5\xbeivljenje, kar zakonodajne pobude docela trivializira, a jih tudi izpostavi demokrati\xc4\x8dni oceni naslednjih volitev. Stranke so tedaj bolj ali manj definirane s predsedniki in njihovimi drugimi funkcionarji in ljudmi, ki jih volijo. _NEWLINE_Ve\xc4\x8dina obredja, s katerim je obremenjeno zakonodajno telo je produkt tradicij podobnih ali starej\xc5\xa1ih podobnih pravnih in\xc5\xa1titucij. Nekatere politi\xc4\x8dne stranke stremijo k ve\xc4\x8dji prepoznavni identiteti tako svojih simbolov kot tudi predstavnikov, nekatere pa stremijo k la\xc5\xbejemu razumevanju te\xc5\xbeav, ki obremenjujejo okolje, ki se skriva s simboli in sanjami.\n_START_SECTION_\nVloga strank v dr\xc5\xbeavi\n_START_PARAGRAPH_\nPoliti\xc4\x8dne stranke imajo raznovrstne vloge, ki variirajo glede na vladavino, razpon razli\xc4\x8dnih interesov, ki jih stranka/e zagovarja in spremembe, ki jih medtem dr\xc5\xbeava do\xc5\xbeivlja. Zelo pomemben je tudi dejavnik, koliko vpliva ima posami\xc4\x8dna stranka v dr\xc5\xbeavi v danem trenutku.\n_START_SECTION_\nNestrankarski sistemi\n_START_PARAGRAPH_\nNestrankarski sistem temelji na imenovanju na podlagi zaslu\xc5\xbenosti in politi\xc4\x8dnih izku\xc5\xa1enj. Praviloma so tak\xc5\xa1ne vse ureditve v obdobju po revoluciji ali dr\xc5\xbeavnem preoblikovanju. Oblikovanje zakonodaje spominja na skup\xc5\xa1\xc4\x8dinsko ureditev, kjer je zagovarjanje posami\xc4\x8dnih interesov \xc5\xa1kodljivo, ker lahko ogro\xc5\xbea sicer mlado dr\xc5\xbeavo in sicer\xc5\xa1nji entuziazem prebivalstva pri njenem oblikovanju. Nestrankarski sistem zna biti mo\xc4\x8dno odvisen od vojske in sposobne dr\xc5\xbeavne uprave.\n_START_SECTION_\nEnostrankarski sistem\n_START_PARAGRAPH_\nV tak\xc5\xa1nem sistemu ena sama stranka prevzema vso oblast v dr\xc5\xbeavi. Tak\xc5\xa1en sistem ne prepoveduje nujno drugih strank, lahko celo omogo\xc4\x8da ve\xc4\x8d manj\xc5\xa1ih strank, a prevladujo\xc4\x8d vpliv ene velike stranke zelo zaznamuje vlado. Najbolj o\xc4\x8diten primer so komunisti\xc4\x8dne stranke, nacisti\xc4\x8dne stranke. Enostrankarski sistem ima te\xc5\xbeave predvsem s kritiko stali\xc5\xa1\xc4\x8d do vlade, saj mora biti kritika dostopna odlo\xc4\x8devalcem. Enostrankarski sistem mnogokrat ena\xc4\x8dijo z diktaturami in tiranijami._NEWLINE_V primeru ene dominantne stranke, kjer opozicija niti ne more dose\xc4\x8di enakopravnega polo\xc5\xbeaja, je polo\xc5\xbeaj dominantnosti ko\xc4\x8dljiv. Stabilen mo\xc4\x8dan polo\xc5\xbeaj zaprtega kroga ljudi lahko \xc5\xa1koduje dr\xc5\xbeavi ob zlorabi ustave ali dr\xc5\xbeavnih institucij.\n_START_SECTION_\nDvostrankarski sistem\n_START_PARAGRAPH_\nSistem, kjer ve\xc4\x8d let prevladujejo le dve politi\xc4\x8dni stranki znotraj dr\xc5\xbeave, so najbolj tipi\xc4\x8dni v ZDA, Jamajki in dolga leta v Zdru\xc5\xbeenem kraljestvu Velike Britanije in Severne Irske. Opozicijska stranka tako nudi enakovreden dialog o dr\xc5\xbeavnih zadevah in ponuja alternativne re\xc5\xa1itve vladnim ministrom oz. pred javnostjo ponudi dovolj kvalitetno podlago za samostojno odlo\xc4\x8danje volilcev. Dvostrankarski sistem navadno re\xc5\xa1uje kadrovske zaplete v okviru dveh samostojnih ekip, ki lahko vladajo dr\xc5\xbeavi ob izvolitvi._NEWLINE_ZDA je pre\xc5\xa1la iz brezstrankarskega sistema v dvostrankarskega kaj kmalu, a ob ve\xc4\x8djih spremembah nastanejo tretje stranke, ki ob\xc4\x8dasno spremenijo dr\xc5\xbeavo. Podobno velja za Zdru\xc5\xbeeno kraljestvo, kjer je zadnja pomembna sprememba bila uvedene z Delavsko stranko (Labour).\n_START_SECTION_\nVe\xc4\x8dstrankarski sistem\n_START_PARAGRAPH_\nVe\xc4\x8dstrankarski sistem omogo\xc4\x8da sestavo razli\xc4\x8dnih politi\xc4\x8dnih strank, ki glede na politi\xc4\x8dni izid volitev oblikujejo vlado in opozicijo. Gre za najbolj raz\xc5\xa1irjen na\xc4\x8din uporabe politi\xc4\x8dnih strank, saj koalicijsko delovanje omogo\xc4\x8da ve\xc4\x8dji vpliv manj\xc5\xa1im strankam, hkrati pa ve\xc4\x8dje stranke prevzamejo veliko odgovornost strokovnosti in usklajevanja koalicijske pogodbe. V primeru ve\xc4\x8d strank vlado sestavlja ve\xc4\x8d razli\xc4\x8dnih strank, ki oblikujejo skupni akt vlade, ki uresni\xc4\x8duje dr\xc5\xbeave interese in izpolnjuje strankarske programe. Velika prednost koalicijske vlade in ve\xc4\x8dstrankarskih sistemov je predvsem v ohranjanju stabilne vlade tudi ob primerih nemirov ali vladnih sporov in odstopov. Zakonodajna oblast lahko vlado razpusti in omogo\xc4\x8di nastanek nove vladne koalicije, ki la\xc5\xbeje deluje. Te\xc5\xbeava koalicijske vlade pa je predvsem narava usklajevanja vlade in sorazmernost volilnega uspeha s kasnej\xc5\xa1im vladnim delovanjem. Dvostrankarski sistem dovoli vladajo\xc4\x8di vladi vpeljati hitre in daljnose\xc5\xbene reforme, ki so v koalicijski vladi lahko tudi ve\xc4\x8d let predmet usklajevanj.\n_START_SECTION_\nLiteratura:\n_START_PARAGRAPH_\nScott Meinwaring, Arturo Valenzuela; Politics, Society, Latinamerica/ zalo\xc5\xbeba Westview Press 1998._NEWLINE_KAJ JE POLITIKA?\xe2\x80\x93 ur. Adolf Bibi\xc4\x8d (kompendij sodobnih teorij), Znanstveno in publicisti\xc4\x8dno sredi\xc5\xa1\xc4\x8de, Ljubljana, 1997, zbirka: Alfa'